b'\n_START_ARTICLE_\nMark\xc3\xa9ta Irglov\xc3\xa1\n_START_PARAGRAPH_\nMark\xc3\xa9ta Irglov\xc3\xa1 (s. 28. helmikuuta 1988 Vala\xc5\xa1sk\xc3\xa9 Mezi\xc5\x99\xc3\xad\xc4\x8d\xc3\xad, T\xc5\xa1ekkoslovakia) on t\xc5\xa1ekkil\xc3\xa4inen lauluntekij\xc3\xa4, muusikko, laulaja ja n\xc3\xa4yttelij\xc3\xa4. Vuodesta 2009 l\xc3\xa4htien h\xc3\xa4n on asunut Irlannissa.\n_START_SECTION_\nAiempi el\xc3\xa4m\xc3\xa4\n_START_PARAGRAPH_\nIrglov\xc3\xa1 aloitti soittamisen seitsenvuotiaana. Vanhemmat ostivat h\xc3\xa4nelle pianon, kun h\xc3\xa4n oli kahdeksan. H\xc3\xa4n alkoi soittaa sit\xc3\xa4 ja p\xc3\xa4\xc3\xa4si soittotunneille. Yhdeks\xc3\xa4nvuotiaana h\xc3\xa4n sai is\xc3\xa4lt\xc3\xa4\xc3\xa4n kitaran alkaen v\xc3\xa4litt\xc3\xb6m\xc3\xa4sti soittaa sit\xc3\xa4 ja opetella kappaleita korvakuulolta. \xc3\x84iti halusi Mark\xc3\xa9tan soittavan pianoa, koska lapsena h\xc3\xa4nen omat vanhempansa eiv\xc3\xa4t olleet pystyneet sit\xc3\xa4 hankkimaan, vaikka h\xc3\xa4n rakastikin soitinta kovasti.\n_START_SECTION_\nUra\n_START_PARAGRAPH_\nIrglov\xc3\xa1 ja irlantilaismuusikko Glen Hansard muodostavat duon The Swell Season, jonka samanniminen debyyttialbumi The Swell Season ilmestyi vuonna 2006. Vuonna 2007 he esiintyiv\xc3\xa4t p\xc3\xa4\xc3\xa4osissa John Carneyn k\xc3\xa4sikirjoittamassa ja ohjaamassa indie-elokuvassa Once. Irglov\xc3\xa1 ja Hansard kirjoittivat yht\xc3\xa4 lukuun ottamatta kaikki elokuvan kappaleet. Once voitti draamaelokuvan World Cinema Audience Awardin Sundancen elokuvajuhlilla._NEWLINE_Yksi Irglov\xc3\xa1n ja Hansardin Oncea varten kirjoittamista kappaleista on \xe2\x80\x9dFalling Slowly\xe2\x80\x9d, joka voitti parhaan laulun Oscar-palkinnon. Irglov\xc3\xa1sta tuli ensimm\xc3\xa4inen Oscarilla palkittu t\xc5\xa1ekkil\xc3\xa4isnainen, ja yhdeks\xc3\xa4ntoistavuotiaana h\xc3\xa4n oli my\xc3\xb6s nuorin Oscarin musiikkikategoriassa voittanut henkil\xc3\xb6. Irglov\xc3\xa1 ja Hansard esittiv\xc3\xa4t kappaleensa 24. helmikuuta 2008 Oscar-gaalassa Los Angelesin Kodak-teatterissa._NEWLINE_Irglov\xc3\xa1 ja Hansard esiintyiv\xc3\xa4t my\xc3\xb6s vuoden 2007 I\xe2\x80\x99m Not There -elokuvan soundtrackilla versiollaan Bob Dylanin kappaleesta \xe2\x80\x9dYou Ain\xe2\x80\x99t Goin\xe2\x80\x99 Nowhere\xe2\x80\x9d.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nOncen teon aikana Irglov\xc3\xa1 ja Hansard alkoivat tapailla toisiaan. Tammikuussa 2009 he kertoivat kuitenkin p\xc3\xa4\xc3\xa4tt\xc3\xa4neens\xc3\xa4 seurustelunsa, mutta s\xc3\xa4ilyneens\xc3\xa4 hyvin\xc3\xa4 yst\xc3\xa4vin\xc3\xa4.'